RÅDETS AFGØRELSE af 21. december 1998 om de nærmere bestemmelser for sammensætningen af Det Økonomiske og Finansielle Udvalg (98/743/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 109 C, stk. 3,

under henvisning til forslag fra Kommissionen (1),

under henvisning til udtalelse fra Den Europæiske Centralbank (2),

under henvisning til udtalelse fra Det Monetære Udvalg (3), og

ud fra følgende betragtninger:

(1) Efter traktaten skal der ved indledningen af Den Økonomiske og Monetære Unions tredje fase oprettes et økonomisk og finansielt udvalg;

(2) efter traktaten skal Rådet fastlægge nærmere bestemmelser for sammensætningen af Det Økonomiske og Finansielle Udvalg; medlemsstaterne, Kommissionen og Den Europæiske Centralbank skal hver udnævne højst to medlemmer af udvalget;

(3) Det Økonomiske og Finansielle Udvalgs opgaver er fastsat i traktatens artikel 109 C, stk. 2; Det Økonomiske og Finansielle Udvalg har bl.a. til opgave at følge medlemsstaternes og Fællesskabets økonomiske og finansielle situation og aflægge regelmæssige beretninger herom til Rådet og Kommissionen, især om de finansielle forbindelser med tredjelande og internationale institutioner; Det Økonomiske og Finansielle Udvalg skal bidrage til forberedelsen af Rådets arbejde, bl.a. ved at forberede de nødvendige henstillinger i forbindelse med den multilaterale overvågning og de overordnede økonomiske retningslinjer, der er omhandlet i traktatens artikel 103, og de nødvendige afgørelser i forbindelse med proceduren for uforholdsmæssigt store underskud, der er omhandlet i traktatens artikel 104 C; i betragtning af disse opgavers art og betydning er det vigtigt, at udvalgets medlemmer og suppleanter udvælges blandt eksperter med særlig kompetence på det økonomiske og finansielle område;

(4) Det Europæiske Råd konkluderede i sin resolution (4) om samordningen af den økonomiske politik i ØMU'ens tredje fase, der blev vedtaget på mødet i Luxembourg den 12. og 13. december 1997, at Det Økonomiske og Finansielle Udvalg vil udgøre rammen for forberedelsen og fortsættelsen af dialogen mellem Rådet og Den Europæiske Centralbank på højt embedsmandsplan; disse embedsmænd skal komme fra de nationale centralbanker og Den Europæiske Centralbank samt fra de nationale administrationer;

(5) Ved »administrationer« forstås forvaltningen under de ministre, der udgør Rådet i dets sammensætning af økonomi- og finansministrene;

(6) det berører ikke anvendelsen af traktatens artikel 107, at embedsmænd fra Den Europæiske Centralbank og de nationale centralbanker er medlemmer af udvalget -

TRUFFET FØLGENDE AFGØRELSE:

Artikel 1

Medlemsstaterne, Kommissionen og Den Europæiske Centralbank udpeger hver to medlemmer af Det Økonomiske og Finansielle Udvalg. De kan tillige udpege to suppleanter til udvalget.

Artikel 2

Udvalgets medlemmer og suppleanter udvælges blandt eksperter med særlig kompetence på det økonomiske og finansielle område.

Artikel 3

De to medlemmer, der udpeges af medlemsstaterne, udvælges blandt højtstående embedsmænd i henholdsvis deres administration og den nationale centralbank. Suppleanterne udvælges efter samme retningslinjer.

Artikel 4

Denne afgørelse offentliggøres i De Europæiske Fællesskabers Tidende.

Den har virkning fra den 1. januar 1999.

Udfærdiget i Bruxelles, den 21. december 1998.

På Rådets vegne

M. BARTENSTEIN

Formand

(1) EFT C 125 af 23. 4. 1998, s. 17.

(2) Udtalelse af 26. november 1998 (endnu ikke offentliggjort i EFT).

(3) Udtalelse af 17. november 1998 (endnu ikke offentliggjort i EFT).

(4) EFT C 35 af 2. 2. 1998, s. 1.